b"\n_START_ARTICLE_\nMagnus Kaastrup\n_START_SECTION_\nKlubkarriere\n_START_PARAGRAPH_\nKaastrup startede sin fodboldkarriere i SSV Fodbold, der er en sammenslutning mellem samarbejdsklubberne Stilling, Solbjerg og Virring, hvor han blandt andet blev tr\xc3\xa6net af sin mor.\n_START_SECTION_\nAGF\n_START_PARAGRAPH_\nKaastrup skiftede i sommeren 2013 som U/14-spiller fra SSV Fodbold til AGF. Han var en del af talenttr\xc3\xa6ningen i AGF, mens han stadig spillede i SSV Fodbold._NEWLINE_Han skrev under p\xc3\xa5 sin f\xc3\xb8rste ungdomskontrakt 1. januar 2016, hvor han netop var fyldt 15 \xc3\xa5r. Kontrakten havde en varighed af tre \xc3\xa5r. Han var da fast mand p\xc3\xa5 U/17-holdet som f\xc3\xb8rste\xc3\xa5rs U/17-spiller. Det fortsatte som anden\xc3\xa5rs U/17-spiller i U/17 Ligaen i 2016-17-s\xc3\xa6sonen, hvor det blev til 11 m\xc3\xa5l i 26 kampe, s\xc3\xa5ledes han var med til at hj\xc3\xa6lpe AGF til en 1. plads i landets bedste U/17-r\xc3\xa6kke. Dette resulterede i, at han fra starten af 2017, mens han stadig var U/17-spiller, tr\xc3\xa6nede fast med ved klubbens f\xc3\xb8rstehold._NEWLINE_Han fik sin debut for AGF's f\xc3\xb8rstehold den 14. juli 2017 i 1. spillerunde af Superligaen 2017-18, da han blev skiftet ind i det 75. minut i stedet for Jakob Ankersen i et 1-2-nederlag hjemme til AC Horsens. Da var han 16 \xc3\xa5r og 198 dage gammel, og det gjorde ham til den yngste debutant for AGF i Superligaen nogensinde. Han var samtidig den fjerdeyngste debutant nogensinde i Superligaen._NEWLINE_Han skrev ulitimo marts 2018 under p\xc3\xa5 en forl\xc3\xa6ngelse af sin kontrakt frem til udgangen af 2020. Det gjorde ham samtidig til fuldtidsprofessionel modsat tidligere, hvor han var p\xc3\xa5 ungdomskontrakt._NEWLINE_Han blev den 27. maj 2019 udlejet til den tyske klub Borussia Dortmund. Aftalen havde en varighed af et \xc3\xa5r, og han skulle spille p\xc3\xa5 klubbens andethold.\n_START_SECTION_\nLandsholdskarriere\n_START_PARAGRAPH_\nHan fik sin debut i landsholdsregi for U/16-landsholdet den 6. oktober 2015, da han startede inde og spillede alle 90 minutter i et 0-2-nederlag p\xc3\xa5 Skive Stadion. Det blev til yderligere seks kampe for U/16-landsholdet under tre forskellige samlinger i henholdsvis Danmark ved f\xc3\xb8rn\xc3\xa6vnte kamp samt en mere, to venskabskampe i Holland og tre venskabskampe i Polen. Han scorede under samlingen i Polen sit f\xc3\xb8rste m\xc3\xa5l i en 3-2-sejr over Schweiz den 18. maj 2016._NEWLINE_I august 2016 debuterede han p\xc3\xa5 U/17-landsholdet ved Nordic Cup mod Cypern, hvor han blev skiftet ind efter 41 minutter i stedet for Emil Frederiksen. Han spillede i alt tretten kampe for U/17-landsholdet, hvor han scorede tre m\xc3\xa5l mod henholdsvis Island (2-0-sejr) ved Nordic Cup p\xc3\xa5 Vousuula i Helsinki, Montenegro (1-0-sejr) p\xc3\xa5 Nyk\xc3\xb8bing Falster Idr\xc3\xa6tspark i en venskabskamp og Liechtenstein (11-0-sejr) i en EM-kvalifikationskamp."